Менавіта пры падтрымцы Міжнароднага грантавага конкурсу адукацыйна-выхаваўчага праекта раённай дзіцячай бібліятэкі і былі арганізаваны паломніцкія паездкі для навучэнцаў нядзельнай школы прыхода храма Пакрова Прасвятой Багародзіцы г. Докшыцы. З даўніх часоў царква называе паломніцтва духоўным подзвігам, асноўная мэта якога – пакланенне хрысціянскім святыням, прысутнасць на богаслужэнні і ўдзел у царкоўных сакрамэнтах, наведванне святых крыніц. Так, дзеці і іх бацькі здзейснілі пілігрымку ў Жыровіцкі Свята-Успенскі стаўрапігіяльны мужчынскі манастыр і ў Полацкі Спаса-Еўфрасіньеўскі манастыр. Абедзве паездкі былі арганізаваны ФСК “Ураджай”, метадыст па турызме якога Ірына Сабалеўская вельмі цікава і змястоўна пазнаёміла паломнікаў з гісторыяй тых месцаў, якія яны наведвалі. Пілігрымы пакланіліся цудатворнай іконе Жыровіцкай Божай Маці і святым мошчам Еўфрасінні Полацкай, паспыталі манастырскай ежы. З вялікім задавальненнем дакшычане акунуліся ў купель, наведаўшы святую крыніцу.